Aristippos, sønn av Aritades, ble født i Kyrene i antikkens Libya en gang rundt 435 f.Kr. Han reiste til Hellas for å være tilstede ved de olympiske leker. Her møtte han landbrukeren Iskomakos (omtalt og gitt navn til den sokratiske dialogen av Xenofon), og ved dennes beskrivelse ble han svært oppsatt på å reise til Athen for å møte filosofen Sokrates. Han ble værende i Athen til bortimot tiden da Sokrates ble dømt til døden i 399 f.Kr. Den greske historikeren Diodorus Siculus daterer ham til 366 f.Kr., noe som er i overensstemmelse med hva som ellers er kjent om Aristippos, og med utsagnet at Lais fra Korint, hetæren som han var intim med, ble født i 421 f.Kr.